**Iekšlietu ministrijas Sadarbības padomes nolikums**

**I. Vispārīgie jautājumi, uzdevumi un funkcijas**

1. Iekšlietu ministrijas Sadarbības padome (turpmāk – Padome) ir pastāvīga koleģiāla konsultatīva institūcija, kuras mērķis ir veicināt savstarpējo sadarbību, sapratni un nevalstisko organizāciju līdzdalību iekšlietu politikas veidošanā un īstenošanā.

2. Padomes lēmumiem ir ieteikuma raksturs.

3. Padomes darbība ir balstīta uz vienlīdzības, atklātības, pieejamības, viedokļu dažādības un konstruktīvas diskusijas principiem, ievērojot sabiedrības intereses.

4. Padomei ir šādas funkcijas:

  4.1. veicināt aktivitātes 2021. gada 27. oktobra Iekšlietu ministrijas un nevalstisko organizāciju sadarbības memorandā (turpmāk - Memorands) noteiktā mērķa sasniegšanai;

   4.2. veicināt nevalstisko organizāciju un Iekšlietu ministrijas un tās padotībā esošo iestāžu sadarbības uzlabošanu sabiedriskās kārtības un drošības, valsts robežas drošības, noziedzības novēršanas un apkarošanas, civilās aizsardzības, ugunsdrošības, ugunsdzēsības un glābšanas, pilsonības, iedzīvotāju uzskaites un dokumentēšanas un migrācijas jomās.

5. Padomes uzdevumi ir:

  5.1. izskatīt informāciju par aktuālo situāciju un problēmjautājumiem, kā arī priekšlikumus to risināšanai sabiedriskās kārtības un drošības, valsts robežas drošības, noziedzības novēršanas un apkarošanas, civilās aizsardzības, ugunsdrošības, ugunsdzēsības un glābšanas, pilsonības, iedzīvotāju uzskaites un dokumentēšanas un migrācijas jomās;

  5.2. sniegt priekšlikumus par nevalstisko organizāciju un Iekšlietu ministrijas un tās padotībā esošo iestāžu sadarbības uzlabošanu sabiedriskās kārtības un drošības, valsts robežas drošības, noziedzības novēršanas un apkarošanas, civilās aizsardzības, ugunsdrošības, ugunsdzēsības un glābšanas, pilsonības, iedzīvotāju uzskaites un dokumentēšanas un migrācijas jomās;

  5.3. pieņemt lēmumus par Padomē izskatīšanai iesniegto priekšlikumu vēlamo turpmāko virzību;

  5.4. izvērtēt priekšlikumus normatīvo aktu piemērošanas prakses pilnveidošanā;

  5.5. iepazīties ar nevalstisko organizāciju īstenojamajiem pasākumiem, kas veicina indivīdu tiesību aizsardzību, valsts iekšējās drošības un sabiedriskās kārtības līmeņa paaugstināšanu, sniegt atbalstu iniciatīvām, tai skaitā nacionālu un starptautisku projektu izstrādē;

  5.6. izskatīt priekšlikumus par Iekšlietu ministrijas izvirzāmajām prioritātēm.

**II. Padomes tiesības**

6. Padomei ir šādas tiesības:

  6.1. veidot darba grupas noteiktu uzdevumu izpildei vai pastāvīgam darbam Padomes darbības jautājumos, kā arī pieaicināt tajās ekspertus un pārstāvjus arī no citām institūcijām un nevalstiskajām organizācijām, kas nav pievienojušās Memorandam;

  6.2. atbilstoši kompetencei ar Padomes sekretariāta starpniecību pieprasīt un saņemt no Iekšlietu ministrijas un tās padotībā esošajām iestādēm, kā arī normatīvajos aktos noteiktajā kārtībā – no nevalstiskajām organizācijām, Padomes funkciju izpildei nepieciešamo informāciju, kā arī sniegt šo informāciju sabiedrībai;

  6.3. apstiprināt Padomes nolikumu un izskatīt priekšlikumus par izmaiņām Padomes nolikumā.

**III. Padomes sastāvs**

7. Padomes sastāvā ir:

  7.1. Iekšlietu ministrijas pārstāvji:

    7.1.1. iekšlietu ministrs;

    7.1.2. valsts sekretārs;

    7.1.3. valsts sekretāra vietnieks;

    7.1.4. Nozares politikas departamenta pārstāvis;

    7.1.5. Juridiskā departamenta pārstāvis;

    7.1.6.  Komunikācijas nodaļas pārstāvis.

  7.2. pilnvarotie pārstāvji no nevalstiskajām organizācijām, kas pievienojušās Memorandam un rakstiski informējušas Padomes sekretariātu par vēlmi darboties Padomē.

8. Padomes sastāvu ar rīkojumu apstiprina iekšlietu ministrs.

9. Padomes priekšsēdētājs ir iekšlietu ministrs.

10. Padomes priekšsēdētāja vietnieks ir nevalstiskās organizācijas pārstāvis, kuru Padome apstiprina ar vienkāršu balsu vairākumu uz trim gadiem.

11. Padomes vadītāja vietnieka pilnvaru termiņš Padomē var tikt pagarināts, ja tam piekrīt vismaz puse no Padomē pārstāvētajām nevalstiskajām organizācijām.

**IV. Padomes darba organizācija**

12. Padomes priekšsēdētājs:

  12.1. vada Padomes darbu;

  12.2. sasauc Padomes sēdes;

  12.3. paraksta Padomes sēžu protokolus;

  12.4. pārstāv Padomi valsts, pašvaldību un citās institūcijās.

13. Padomes priekšsēdētāja prombūtnē tā pienākumus pilda Padomes priekšsēdētāja vietnieks.

14. Padomes kārtējo sēdi sasauc ne retāk kā divas reizes gadā. Nepieciešamības gadījumā Padomes ārkārtas sēdi var sasaukt, ja to pieprasa vismaz pieci Padomes locekļi.

15. Padomes sēdes norit Iekšlietu ministrijā klātienē, attālināti vai hībrīdformātā, par ko Padomes locekļi tiek informēti, paziņojot par sēdes sasaukšanu.

16. Padome pieņem lēmumus, Padomes locekļiem vienojoties.

17. Ja Padomes loceklis nepiekrīt pieņemtajam lēmumam, pēc viņa pieprasījuma to norāda protokolā.

18. Padomes sēde var notikt, ja tajā piedalās vismaz puse no Padomes locekļu skaita.

19. Padomes sēdes protokolē. Sēdes protokola projektu Padomes sekretariāts noformē trīs darba dienu laikā pēc attiecīgās sēdes un elektroniski nosūta saskaņošanai visiem Padomes locekļiem. Par saskaņošanai iesniegto protokola projektu Padomes locekļi trīs darba dienu laikā izsaka iebildumus vai priekšlikumus, vai saskaņo to noklusējuma procedūrā. Pēc iebildumiem precizēto protokola projektu saskaņo iepriekš noteiktajā kārtībā.

20. Padomes sēžu protokolu reģistrē un glabā Iekšlietu ministrijas dokumentu vadības sistēmā. Padomes sekretariāts nodrošina sēdes protokolu pieejamību Iekšlietu ministrijas tīmekļvietnē.

21. Padomes sēdes protokolā norāda:

  21.1. sēdes norises vietu un laiku;

  21.2. sēdes darba kārtību;

  21.3. Padomes sēdes vadītāja un protokolētāja vārdu un uzvārdu;

  21.4. Padomes sēdes dalībnieku vārdu, uzvārdu un pārstāvēto institūciju vai ieņemamo amatu;

  21.5. uz sēdi neieradušos Padomes locekļu vārdu un uzvārdu;

  21.6. uzaicināto personu vārdu, uzvārdu un pārstāvēto institūciju vai ieņemamo amatu;

  21.7. Padomes locekļu sēdē izteiktos priekšlikumus, ieteikumus, pieprasījumus un rekomendācijas;

  21.8. Padomes lēmumus;

  21.9. citas ziņas, kuras Padome nolemj iekļaut sēdes protokolā.

22.  Padomes priekšsēdētājs vai Padomes priekšsēdētāja vietnieks dalībai Padomes sēdē var uzaicināt ekspertus (speciālistus) un citu organizāciju un institūciju pārstāvjus.

23. Ja Padomes loceklis nevar piedalīties Padomes sēdē, dalībai sēdē viņš ir tiesīgs norīkot savu pilnvaroto pārstāvi, par to informējot Padomes sekretariātu.

24. Padomes sekretariāta funkcijas pilda Iekšlietu ministrijas Nozares politikas departaments.

25. Sekretariāts:

  25.1. sagatavo Padomes sēdes darba kārtības projektu, tai skaitā noteiktajā kalendārajā gadā izskatāmo jautājumu sarakstu;

  25.2. sagatavo iesniegtos materiālus izskatīšanai Padomes sēdē;

  25.3. nodrošina informācijas apmaiņu starp institūcijām un amatpersonām, kuras iesaistītas Padomes kompetencē esošo jautājumu risināšanā;

  25.4. sniedz konsultācijas Iekšlietu ministrijas struktūrvienībām un padotībā esošajām iestādēm un nevalstiskajām organizācijām jautājumos par Iekšlietu ministrijas un pilsoniskās sabiedrības sadarbību;

  25.5. sagatavo un iesniedz iekšlietu ministram attiecīgus tiesību aktu projektus par izmaiņām Padomes sastāvā.

26. Padomes sekretariāts ne vēlāk kā nedēļu pirms Padomes sēdes Padomes locekļiem elektroniski nosūta informāciju par Padomes sēdes sasaukšanu, tās norises vietu, laiku un formātu, darba kārtību un šī nolikuma 25.2. apakšpunktā minētos dokumentus.

27. Ja ir mainījusies Padomes locekļa kontaktinformācija, viņš par to nekavējoties elektroniski informē Padomes sekretariātu.

28. Nevalstiskās organizācijas pārstāvis darbu padomē pārtrauc, ja attiecīgā organizācija par to iesniegusi iesniegumu Padomes vadītājam.

29. Ja nevalstiskā organizācija, kas izvirzījusi Padomes locekli, tiek likvidēta vai reorganizēta, attiecīgais Padomes loceklis zaudē Padomes locekļa statusu.